פורגאטוריוס (שם מדעי: Purgatorius) הוא סוג של יונק קדום נכחד שחי בסופו של עידן המזוזואיקון בקרטיקון העליון והצליח לשרוד את ההכחדה הגדולה של הקרטיקון וחי גם בפלאוגן. הוא חי לפני 63–66 מיליון שנה, והיה שונה מהיונקים המודרניים המאוחרים יותר. בסוג זה התגלו 4 מינים נפרדים.
יצור זה היה דומה במראהו והתנהגותו לחולדה מודרנית. הוא הגיע לאורך של 15 סנטימטר ושקל עד 37 גרם. ממבנה שיניו נראה כי היה אוכל חרקים או טורף.
המאובנים של יצור זה התגלו בתצורת הל קריק ובתצורת טולוק (Tullock Formation) שבמונטנה. המאובנים שנמצאו כללו בעיקר שיניים מרובות וגם עצמות ירך וקרסוליים מהם נראה שיצור זה היה שוכן עצים בעל קרסוליים הדומות לשל פרימטים קדומים. למעשה ייתכן שהיה מאבותיהם של הפרימטים (ובכך גם של האדם) ושל הסדרה הנכחדת פלסיאדפאים.
קיסריה אקספרס
קיסריה אקספרס היא סדרת טלוויזיה קומית המשודרת ב-HOT3 החל מאוקטובר 2018. בסדרה משחקים אסף אטדגי, ושלישיית בערך - עומר בורשטיין, יוסי גבני וגיורא זינגר.
עלילה.
אסף אטדגי, הסוכן של עומר אדם, מחתים את "בערך", שלישיית סטנדאפיסטים כושלת. הוא בטוח ביכולותיו ומבטיח להם שאם ילכו אחריו הוא ייקח אותם להופיע בקיסריה, הבמה הגדולה בארץ.
חכם גמליאל
חכם גמליאל או משחקי נישואים, הוא סרט דרמה רומנטית ישראלי משנת 1973, בבימויו של יואל זילברג לפי תסריט של משה הדר.
הסרט נקרא באופן רשמי "משחקי נישואים (חכם גמליאל)", אך מוכר יותר בשם "חכם גמליאל".
את פסקול המוזיקה כתבה ועיבדה נורית הירש. נעימת הנושא של הסרט יצאה בתור השיר "דינה" בביצוע מירי אלוני למילים של תרצה אתר.
קטעים רבים של הסרט צולמו במחצבה שהייתה ליד טירת יהודה.
בתפקיד הראשי של "חכם גמליאל" משחק יוסי בנאי ולצידו אושיק לוי, אביבה גר, דב פרידמן, מירי אלוני ויוסי פולק.
תקציר העלילה.
"חכם גמליאל" (יוסי בנאי) הוא מעין חכם עממי שמתפרנס ממתן תרופות עממיות, הוצאות של עין הרע וסיוע בשידוכים.
בנו ניסים (אושיק לוי) לא מאמין באמונותיו של אביו אך מכבד אותו. הוא עובד במחצבה כסגנו של מנהל המחצבה, עוזי (דב פרידמן).
בתו של גמליאל היא דינה (אביבה גר) רווקה שיסחוק המכוער (נחום שליט) מבקש מחכם גמליאל את ידה, אך נזרק מביתו פעם אחר פעם בעזרת שלום (יוסי פולק), עוזרו הבריון של חכם גמליאל.
עוזי מאורס לרותי (מירי אלוני) שכבר קיבלה טבעת נישואין מעוזי, ונתנה לו גם טבעת. השניים קבע תור לרישום ברבנות למועד נישואיהם.
ניסים מביא את עוזי לפגישה עם חכם גמליאל. עיניו של עוזי נפגשות בעיניה של דינה ומבט אהבה ניצת בעינייה. במהלך הפגישה גמליאל מזמין את עוזי לחתונה תימנית במושב.
עוזי נפגש שוב עם דינה בחתונה אליה הוזמן, ומכניס אותה למכוניתו שם הוא מראה לה את הטבעת שקיבל מדינה, ושם אותה על אצבעה. זה נצפה על ידי כמה אנשים שמדווחים לחכם גמליאל על הנעשה. חכם גמליאל אומר לעוזי הנדהם כי במעשיהו קידש את דינה, וכאשר יש שני עדים שראו, היא אשתו לכל דבר.
עוזי עוזב את המקום ומודיע על התסבוכת לרותי, למחרת שולח חכם גמליאל את דינה למחצבה לפגוש את בעלה לדבריו. עוזי בתחילה רוצה לשלוח אותה לביתה, אך תוך זמן קצר מתאהב בה, והם שוכבים כל הלילה בחדרו במחצבה.
רותי מגיעה למחצבה ופוגשת את שניהם, ומבינה את המצב. היא שוכרת את עורך הדין יעקובסון (שמעון לב-ארי) המבקש מחכם גמליאל להתיר את נישואיהם של עוזי ודינה אך ללא הועיל. רק לאחר שרותי משקרת ואומרת לו שהיא בהיריון, הוא מתרצה ומתיר את הנישואים.
הם מתגרשים ברבנות, ודינה חוזרת מדוכאת לביתה. עוזי מחדש את קשריו עם רותי לקראת נישואיו, אך כל הזמן מהרהר בדינה.
דינה בדיכאון ובהריון רצה למחצבה בידיעה שעומד להיערך שם פיצוץ, אחיה ניסים מציל אותה ברגע האחרון ומביאה לביתה. עוזי ששמע על המקרה חש לביתה של דינה ומוצא את חכם גמליאל מתפלל ליד אדם עטוף בסדין, ומשער שזו דינה המתה, אך כשהוא מסיר את הסדין מתגלה יסחוק שחכם גבריאל עושה לו מעין כישוף להוצאת העין הרע. עוזי חש לחדרה של דינה, ומוצא אותה בריאה, והם מתחבקים ומתנשקים.
דרקון מים אוסטרלי
דרקון מים אוסטרלי או חרדון מים אוסטרלי (שם מדעי: Physignathus lesueurii) הוא מין של זוחל מהסוג דרקון מים שבמשפחת החרדוניים החי באוסטרליה בין ויקטוריה לקווינסלנד והוא קרובו של המין דרקון מים סיני. כמה חוקרים מסווגים אותו למין עצמאי בסוג "Intellagama". בדומה לקרובו גם מין זה מגודל כחיית מחמד.
זהו אחד הגדולים שבחרדונים ואורכו כ-60 סנטימטר בנקבות ועד למטר אחד בזכרים, לרבות הזנב הכולל שני שלישים מאורכם. המשקל הממוצע מגיע לקילוגרם אחד. החרדון בעל צבעים כהים-אפורים ומפוספסים בחום כהה. סביב העיניים ישנה "מסיכה" שחורה. הראש גדול ובעל ציצה מאחורי הראש והם בעלי זנבות ארוכים וחזקים וטפרים ארוכות ברגליהם.
החרדונים כשמם מצויים הרבה במים ברחבי נחלים, נהרות, אגמים וביצות ברחבי צפון-מערב אוסטרליה. החרדונים חיים גם על סלעים ומטפסים טוב על עצים בעזרת כפותיהם. כמו הרבה זוחלים הם פעילים בשעות היום בהן הם מתחממים בשמש.
מזונם של החרדונים הצעירים כולל בעיקר פרוקי-רגליים כמו נמליים, זחלים, עכבישים וצרצריים. כאשר הם מתבגרים הם יכולים לאכול טרף גדול יותר כמו לטאות ועכברים קטנים, אך עדיין הם מתבססים על חרקים ודומיהם.
החרדונים עצמם צריכים להיזהר מנחשים, מעופות גדולים כמו עופות דורסים והקוקבורה או מעורבני הפעמון ומפגיעת שועלים וכלבי דינגו.
חרדון מים אוסטרלי
המיועד
המיועד (the chosen, בתרגום הישן "הדגול") הוא ספר שכתב הסופר היהודי-אמריקאי חיים פוטוק ויצא לאור בשנת 1967. עלילת הספר מתרחשת בניו-יורק בשנות הארבעים של המאה העשרים, ועוסקת בחברות הייחודית בין דני סונדרס, בן לאדמו"ר שמרן ואנטי-ציוני, המיועד לרשת את מקומו של אביו כמנהיג החסידות, וראובן מאלטר, בנו של חוקר תלמוד מהקהילה האורתודוקסית המודרנית. במהלך העלילה הספר עוסק בנושאים רבים, וביניהם יחסי הורים-ילדים, רכישת השכלה ומחירה והיחס לשואה ולהקמת מדינת ישראל.
הספר נחשב ליצירתו החשובה של פוטוק, ולאחר יציאתו שהה במשך עשרה חודשים ברשימת רבי המכר של הניו-יורק טיימס. הוא תורגם לשפות רבות, נמכר במיליוני עותקים ואף זכה למספר עיבודים בתיאטרון ובקולנוע.
עלילה.
הספר נפתח במשחק בייסבול בין קבוצת בית הספר של ראובן (המספר את עלילת הספר בגוף ראשון), בנו של דויד מאלטר, חוקר תלמוד מודרני, לבין קבוצת הישיבה של דני, בנו הבכור של אדמו"ר שמרן. במהלך המשחק ראובן נפגע מכדור שדני חבט בעוצמה והוא לא הצליח להדוף, ומתאשפז בבית חולים עם סכנה לעינו. דני מגיע לבקר את ראובן בבית החולים ולהתנצל אך ראובן, המשוכנע שדני פגע בו במכוון, דוחה את התנצלותו. דויד מאלטר, אביו של ראובן, גוער בבנו וממליץ לו לקבל את ההתנצלות, ומאוחר יותר גם מעודד אותו "לקנות את דני לחבר".
דני חוזר אל בית החולים וראובן אכן מתיידד איתו, למרות הרקע המשפחתי וההשקפתי השונה והבדלים בולטים באופי. מהר מאוד מגלה ראובן כי דני ניחן בזיכרון פנומנלי, והוא נחשב לעילוי בתחום התורני - אך מאחורי גבו של אביו (שלא מאפשר לו ללמוד לימודי חול) הוא נוהג לבקר רבות בספריה השכונתית, על-מנת לקרוא ספרות כללית ובעיקר ספרי פסיכולוגיה. בהמשך מתברר כי דויד מאלטר פגש בדני בספריה, והנחה במשך תקופה ארוכה את הקריאה ורכישת ההשכלה שלו. כאשר ראובן מבקר בחסידות ופוגש את אביו של דני, הוא מגלה כי האדמו"ר לעולם לא מדבר עם בנו (מלבד לימוד משותף), אך לאחר שהוא בוחן את ראובן הוא דווקא מעודד את החברות בין שני הבנים, והוא מודע להשפעתה המיטיבה על בנו. דויד מגונן על שיטת החינוך של האדמו"ר, אף שאינו מזדהה איתה, ומסביר לראובן כי החברות הזו חשובה, כיון שהאדמו"ר אמנם לא מדבר עם בנו, אך את המסרים שהוא רוצה להעביר לו הוא אומר לראובן, בידיעה שהוא יאמר אותם לדני. דני מתוסכל כאשר הוא מתחיל לקרוא את ספריו של פרויד ואינו מצליח להבינם, ומרגיש שהידע שהוא צובר מכביד עליו. גם הידיעה שעליו להיות לרב ולרשת את אביו מעיקה עליו, והוא מעוניין להתנער מכך ולהיות פסיכולוג. ראובן, לעומת זאת, עם העניין שהוא מוצא בלימודים כלליים ובפרט במתמטיקה, דווקא מעוניין להיות רב ולהנהיג קהילה.
במקביל, מתוארות ההתפתחויות העולמיות שבאותה תקופה - הפלישה לנורמנדי (המתרחשת בזמן שראובן מאושפז), סוף מלחמת העולם השנייה והתקופה שלפני הקמת מדינת ישראל.
אחרי סיום לימודי התיכון שני החברים מתחילים ללמוד בקולג' הירש, מוסד בו מקבלים התלמידים גם תואר ראשון וגם סמיכה לרבנות. אביו של ראובן לוקה בהתקף לב, וראובן מתגורר עם משפחתו של דני למשך תקופה. דני נשאר עילוי, ונחשב לבולט שבין תלמידי הכיתה המתקדמת, ומנהיג את קהילת החסידים שבקולג'. כאשר מלחמת העולם השנייה מסתיימת ומתבררים ממדי האסון שפקד את יהדות אירופה, ובמקביל בארץ ישראל מתחיל המאבק על הקמתה של המדינה, הופך דויד מאלטר לאחד הקולות הציוניים הבולטים שבין יהודי ארצות הברית. אביו של דני, לעומתו, הופך לקול אנטי-ציוני מובהק, וכופה עליו לנתק את הקשר עם ראובן למשך שנתיים. ראובן מפתח כעס כלפי דני ובמיוחד כלפי הרב סונדרס, נוסף על הטינה שהוא חש אליו עקב שיטת החינוך בה הוא משתמש, ללא כל דיבור עם בנו. לאחר שקיומה של המדינה הוא עובדה מוגמרת, הרב סונדרס מתיר לבנו לחדש את הקשר עם ראובן.